**FF Skagen mangler fisk og drosler ned**

Nordjyske Stiftstidende, 1. oktober 2019

Den store fiskemelskoncern stopper på skift produktionen på fabrikkerne i Hanstholm og Skagen.

Det står skidt til med fiskeriet af industrifisk i Nordsøen, hvor fiskerne i år har fået reduceret deres kvoter. Det gør ondt på en af Europas største fiskemelsproducenter, FF Skagen, der har fabrikker i både Skagen og Hanstholm. Manglen på råvarer har fået virksomheden til på skift at lukke produktionen på fabrikkerne.

I 2017 modtog fabrikken omkring 600.000 tons industrifisk til forarbejdning. I 2018 kom der kun 519.000, og administrerende direktør Johannes Palsson forventer, at mængden i år lander omkring 500.000 tons.

-Problemet er, at kvoterne for industrifisk i Nordatlanten i år er faldet fra 3,5 til 2,5 millioner tons, fordi biologerne mener, der ikke er grundlag for at fiske så meget. Det presser råvareprisen voldsomt op, fordi fabrikkerne slås om de sidste kilo, og vi kan ikke bare hæve prisen på vores produkter, som følger verdensmarkedspriserne.

Her er priserne presset ned, fordi Peru i år fisker rigtig meget og sender fire-fem millioner tons ud på markedet, forklarer Johannes Palsson.

FF Skagen har gennem en årrække lavet store overskud. Men sidste år var resultatet før skat på beskedne 17,4 mio. kroner ud af en omsætning på næsten tre milliarder kroner. Som følge af den fortsatte råvaremangel til højere priser bliver resultatet næppe bedre i år.

**Ingen fyringer**

Stik mod hvad der sker på andre fiskemelsfabrikker, så holder FF Skagen på alle sine cirka 200 medarbejdere, og der er ikke sket fyringer. Normalt kører fiskemelsfabrikkerne i Hanstholm og Skagen året rundt og i højsæsonen på fuldt drøn med treholdskift. I år har man i perioder lukket en af de to fabrikker, hvilket har givet mulighed for ekstra vedligeholdelse.

Nu vil FF Skagen også udnytte " hullerne" i produktionen til at opkvalificere medarbejderne.

-Det handler i bund og grund om at vende en dårlig situation til en god situation, siger produktionsdirektør Lars Uldal. Planen er i første omgang at sende 15-17 ansatte på fabrikken i Hanstholm på skolebænken. Over en årrække skal de uddannes til procesoperatører via kortere skoleophold på EUC Lillebælt i Fredericia, samtidig med at de er ansat på fiskemelsfabrikken.

Forløbet er endnu ikke sat i værk.

-Vi skal lige have de sidste aftaler på plads. Det drejer sig blandt andet om aftaler, der sikrer, at virksomheden får lønrefusion, så det er økonomisk muligt at tilbyde mange ufaglærte ansatte en uddannelse og et svendebrev som procesoperatør, siger Lars Uldal.

**Computerstyret industri**

Adm. direktør Johannes Palsson understreger, at FF Skagen længe har haft fokus på opkvalificering af de ansatte. Det gælder både på fiskemelsfabrikkerne og på sildefabrikken, Scandic Pelagic, som FF Skagen overtog i 2017.

-Vi har erkendt, at den teknologiske udvikling i branchen kræver mere af de ansatte.

Vi er en procesindustri, der er gået fra at være manuelt styret til at være computerstyret. Med bedre uddannede medarbejdere forventer vi blandt andet, at vi kan reducere vores miljøbelastning og energiomkostninger, forklarer Johannes Palsson.